**М О Т И В И**

към проект на Наредба за условията и реда за създаване и поддържане на Единна информационна система за ВиК услугите и на регистър на асоциациите по ВиК и на ВиК операторите

1. **Причини, които налагат приемането на предложения проект на Наредба за условията и реда за създаване и поддържане на Единна информационна система за ВиК услугите и на регистър на асоциациите по ВиК и на ВиК операторите**

Със Закона за изменение и допълнение на Закона за водите в сила от 24.09.2009 г. (обн. ДВ бр. 47 от 2009 г.) в създадената тогава в Закона за водите (ЗВ) нова глава 11а се съдържа раздел V „Единна информационна система за ВиК услуги. Регистър на асоциации по ВиК и на ВиК оператори“.

С чл. 198р от ЗВ се предвижда създаването от министерството на регионалното развитие и благоустройството (МРРБ) на Единна информационна система за В и К услугите и регистър на асоциациите по В и К и на В и К операторите. В чл. 198х от ЗВ се съдържа законовата делегация за определянето на условията и реда за създаване и поддържане на Единната информационна система и на регистъра по чл. 198р от ЗВ с наредба на министъра на регионалното развитие и благоустройството.

Създаването на Единната информационна система за ВиК услугите и регистъра на асоциациите по ВиК и на ВиК операторите е предвидено в двете стратегии с пряко отношение - Националната стратегия за управление и развитие на водния сектор в Република България, одобрена от Народното събрание през 2012 г. и Стратегията за развитие и управление на водоснабдяването и канализацията в Република България 2014 – 2023 г. (одобрена с Решение на Министерския съвет № 269 от 07.05.2014 г.), като в последната са изрично цитирани.

1. **Цели, обхват и съдържание на наредбата**

С изготвения проект на наредба ще се изпълни законовото изискване за приемане на подзаконов нормативен акт за детайлизиране на уредбата в глава 11а, раздел V от ЗВ, чрез което се цели постигането на следните цели:

* уреждане на обществените отношения във връзка със създаването и поддържането на Единна информационна система на ВиК услугите и регистър на асоциациите по ВиК и на ВиК операторите, чието създаване е възложено на министъра на регионалното развитие и благоустройството с изрични разпоредби от Закона за водите, с което се изпълнява изрично законово изискване;
* детайлизиране, на подзаконово ниво, на условията и реда за воденето и ползването на системата и регистъра по чл. 198р от ЗВ и създаване на необходимите условия за тяхното законосъобразно реализиране;
* осигуряване на визираните в ЗВ условия за постигане на публичност и прозрачност при осъществяване на дейността по предоставяне на ВиК услуги чрез уредбата и реалното създаване и ползване на системата и регистъра по чл. 198р от ЗВ.

Така определените цели съответстват на действащата стратегическа рамка, тъй като създаването на Единнатата информационна система на ВиК услугите и регистъра на асоциациите по ВиК и на ВиК операторите е предвидено в двете стратегии с пряко отношение - Националната стратегия за управление и развитие на водния сектор в Република България, одобрена от Народното събрание през 2012 г. и Стратегията за развитие и управление на водоснабдяването и канализацията в Република България 2014 – 2023 г. (одобрена с Решение на Министерския съвет № 269 от 07.05.2014 г.), като в последната изрично са цитирани. Съответства и на държавната политика за електронното управление, включително Пътната карта за изпълнение на Стратегията за развитие на електронното управление в Република България 2014-2020. Системата и регистърът са инструмент за упражняване на законово установени функции и правомощия на министъра на регионалното развитие и благоустройството съгласно Закона за водите, включително по отношение изпълнението на секторната стратегия и плана за действие, неговите контролни и координационни функции по отношение асоциациите по В и К, обособените територии, както и тези на принципал на В и К операторите с държавно участие в капитала. Чрез визираните система и регистър ще се осигури механизъм за поддържане на актуална и публично достъпна информация за развитието на предоставяните ВиК услугите в страната, за техните цени, одобрените бизнес планове за дейността на ВиК операторите, както и до информация за основните субекти във ВиК отрасъла - държавните органи, асоциациите по ВиК, общините и ВиК операторите.

Предмет на наредбата по 198х от ЗВ е уреждането на условията и реда за създаване и поддържане на Единната информационна система за ВиК услугите и на регистъра на асоциациите по ВиК и ВиК операторите.

Уредбата е организирана в три глави, в които са предложени общи положения, съдържание и обхват на информацията и данните, както и правила за създаването и поддържането на системата и регистъра по чл. 198р от ЗВ.

В изпълнение на чл. 198у, ал. 1 от ЗВ към наредбата има две приложения с образци на заявленията, с които се предоставят данните за отразяване в регистъра.

1. **Финансовите и други средства, необходими за прилагането на новата уредба**

Предпоставка за прилагане на новата уредба е осигуряването на условията и редът за създаване и поддържане на системата и регистъра. Същите не се създават с настоящия подзаконов нормативен акт, а са предвидени в глава 11а, раздел V от ЗВ, като наредбата детайлизира законовите разпоредби, без да въвежда изцяло нови условия и изисквания.

Министерството на регионалното развитие и благоустройството е възложител на обществена поръчка с предмет „Създаване на Единна информационна система за ВиК услугите и регистър на асоциациите по ВиК и ВиК операторите и Информационна система на водностопанските системи и съоръжения, в две обособени позиции“, чиято обособена позиция № 1 касае настоящата система и регистър, като средствата са осигурени по Оперативна програма „Околна среда 2014-2020 г.“, приоритетна ос 1 „Води“.

Средствата, необходими за последващото поддържане и развитие на системата и регистъра, ще бъдат осигурени по бюджета на МРРБ.

1. **Очаквани резултати от прилагането**

Основните очаквани резултати съответстват на поставените цели, като в резултат от прилагането на наредбата са:

* уреждане на обществените отношения във връзка със създаването и поддържането на Единна информационна система на В и К услугите и регистър на асоциациите по В и К и на В и К операторите, чието създаване е възложено на министъра на регионалното развитие и благоустройството с изрични разпоредби от Закона за водите, с което се изпълнява изрично законово изискване за приемането на подзаконов нормативен акт по чл. 198х от ЗВ;
* детайлизиране, на подзаконово ниво, на условията и реда за воденето и ползването на системата и регистъра по чл. 198р от ЗВ и създаване на необходимите условия за тяхното законосъобразно реализиране;
* осигуряване на визираните в ЗВ условия за постигане на публичност и прозрачност при осъществяване на дейността по предоставяне на В и К услуги чрез уредбата и реалното създаване и ползване на системата и регистъра по чл. 198р от ЗВ.

**5. Анализ за съответствие с правото на Европейския съюз**

Приемането на наредбата не произтича от изисквания на правото на ЕС.